kardosdrur/scandi-wiki huggingface dataset:
Željko Pahek

Željko Pahek (født 1954, Županja, Kroatien, Jugoslavien) er en kendt serbisk og kroatisk tegneserietegner.

Paheks vigtigste serier er "La Légion des imperméables" ("The Legion Of The Waterproof"), "Moby Dick" og "Error data (Chronicles by a Burnt Out Robot)".

Bibliografi 
 Albums og tegneserien
 Astro-iđani, Jugoslavien /Serbien/, 1981-1983. (Albums serbisk 1986, 2007. og 2009.)
 Legija nepromočivih, Jugoslavien /Serbien/, 1985— (Albums serbisk 1997. og 2010. Alias "La Légion des Imperméables", Frankrig, 2016; og "The Legion Of The Waterproof", Heavy Metal Magazine, USA)
 Once upon a time in the future, USA, 1991.
 Depilacija mozga, Jugoslavien /Serbien/, 1997.
 Badi kukavica i druge priče, Jugoslavien /Serbien/, 2001.
 Moby Dick 1-2, tegneserieforfattere Jean-Pierre Pécau, Frankrig, 2005.
 Avili! Avili!, Serbien, 2012.
 1300 kadrova, Bosnien-Hercegovina, 2014.
 Error Data (Chronicles by a Burnt Out Robot), Storbritannien, 2016.

 Antologis
 Der var engang en mur - Tegneserier om Østeuropa i forandring, 1990. (alias: Durch Bruch Tyskland; Breakthrough, Après le mur, Falomlás, Der var engang en mur, Murros: Rautaesirippu repeää...)
 15 Years of Heavy Metal: The World's Foremost Illustrated Fantasy Magazine, USA, 1992.
 Signed by War — Getekend door de oorlog („Potpisano ratom”), Holland, 1994.
 20 Years of Heavy Metal, USA, 1997.
 Heavy Metal Magazine: 35th anniversary issue", USA, 2012.
 Balkan Comics Connections: Comics from the ex-YU Countries, Storbritannien, 2013.
 Odbrana utopije, Serbien, 2014.
 Sarajevski atentat, Bosnien-Hercegovina, 2016.

Colorist
 „Jeremiah” (Hermann Huppen)
 „Les Tours de Bois-Maury” (Hermann)

Illustrator
Robert Heinlein, Philip K. Dick, Arthur C. Clarke, Douglas Adams, Terry Pratchett, Tim Powers and Slobodan Škerović...

 Litteratur / kilder 
 
 Ivkov, Slobodan. 60 godina domaćeg stripa u Srbiji (1935—1995), leksikon-katalog, Galerija „Likovni susret“, Subotica, 1995. E-edition: Projekat Rastko (Serbisk)
 Tamburić Živojin, Zdravko Zupan, Zoran Stefanović & Paul Gravett. The Comics We Loved: Selection of 20th Century Comics and Creators from the Region of Former Yugoslavia (a critical lexicon), „Omnibus”, Beograd, 2011.  (Serbisk)
 Tucakov, Anica. Strip u Srbiji 1975-1995'', Zadužbina „Andrejević“, Beograd, 2000. (Serbisk)

Noter

Eksterne henvisninger 

 Željko Pahek at Lambiek Comiclopedia 
 Željko Pahek sur la Bédéthèque 
 Pahek, a bio, Modesty Comics, London  
 Gravett, Paul. „Comics Culture in Yugoslavia: World-Class Innovators & Remarkable Visionaries“, 2011. 
 Pahek - Robeo and Ruliette, Short story, 10 pages 
 Pahek, Catawiki.dk

Tegneserietegnere
Tegneserieforfattere
Personer fra Kroatien
Personer fra Serbien
Kunstnere fra Serbien
Helena Quist Kristensen

Helena Quist Kristensen (født 5. april 2000 i Støvring) er en tidligere aktiv dansk skuespiller og nuværende danser og danseinstruktør. Hun har medvirket i kortfilm og spillefilm. I 2010 fik hun hovedrollen i den danske spillefilm Kufferten, som er instrueret af Charlotte Madsen. Hun har tidligere også medvirket i Karla og Jonas (2010), hvor hun spillede Line - Jonas' lillesøster.

Filmografi 
Helena Quist Kristensen har medvirket i:
 Karla og Jonas (2010)
 Søde lille du (2010)
 Bulb (kortfilm, 2010)
 Kufferten (2012)
 Sammen hver for sig (2013)

Referencer

Eksterne henvisninger 

Børneskuespillere fra Danmark
Personer fra Støvring
U2 (Berlins undergrundsbane)

U2-linjen i Berlins U-Bahn har 29 stationer og er 20,7 km lang. Den begynder i den nordøstlige del af Pankow, kører gennem den østlige del af centrum med Alexanderplatz via Berlins gamle centrum, Potsdamer Platz, det vestlige centrum (Wittenbergplatz, Bahnhof Zoo) og det Olympiske stadion til endestationen Ruhleben. Ligesom linjerne U1, U3 og U4 hører U2 til undergrundsnettet, der åbnede før 1914 og kaldes "Kleinprofil-nettet" pga. dets smallere køretøjer og tunneler.

Linjefarve og -navne 

Siden indførelsen af det skematiske linjenet i Berlins U-Bahn har dele af linje 2 haft farven rød. Efter 1. verdenskrig begyndte man at bruge bogstaver i stedet for farver, og Kleinprofil-nettet blev forsynet med bogstaverne A og B. Linjen, der gik gennem midtbyen, blev vigtigere end den ældre linje gennem Kreuzberg, og fik dermed bogstavet A sammen med de vestlige forgreninger mod Charlottenburg og Dahlem (i dag linje U2 og U3). Strækningerne fra Kurfürstendamm og Schöneberg gennem Kreuzberg til Warschauer Brücke (i dag linje U1 og U4) fik bogstavet B samt farven grøn. For at kunne skelne mellem de forskellige forgreninger i den vestlige del af byen forsynedes bogstaverne desuden med romertal. Strækningen mod Charlottenburg fik dermed betegnelsen AI.

I 1966 blev navnene på linjerne i Vestberlin lavet om til arabiske tal af BVG-West/BVG. Alle linjer skulle køre uafhængigt af hinanden og uden forgreninger. Den ("grønne") linje 1 kørte nu fra Ruhleben gennem Charlottenburg til Kreuzberg, mens den hidtidige AII blev til den ("røde") linje 2 (fra Krumme Lanke til Gleisdreieck, fra 1972 dog kun til Wittenbergplatz). Den adskilte østlige del af linjen, som fra 1949 blev betjent af BVG-Ost/BVB, beholdt betegnelsen A og den røde farve.

Kilder 

Transport i Berlin
E.C.L. Dons

Edvard Christian Langhoff Dons (født 6. september 1889 på Frederiksberg, død 19. juni 1949 i Taarbæk) var en dansk notar.

Dons var søn af stiftamtmand, kammerherre Hans Carl Dons og Caroline f. Langhoff. Han blev student fra Metropolitanskolen i 1907 og cand.jur. i 1914, hvorefter han et par år var fuldmægtig ved Aarhus Stiftamt. I 1917 blev han tilknyttet justitsministeriet, men fungerede fra 1921 som undernotar i København og fra 1943 som notar, hvilket blev hans karrieres højdepunkt. Han var stærkt involveret i foreningen III. Regiments arbejde, både som mangeårigt medlem og formand af bestyrelsen og landspræsidiet samt redaktør af foreningens medlemsblad og blev tillige i 1946 æresmedlem. Ligeledes var han repræsentant i Københavnske Soldaterforeningers Samvirke og Danske Soldaterforeningers Fællesudvalg samt bestyrer af sin morfars Vinhandler, Kaptajn E. C. Langhoffs Legat. I 1934 blev han udnævnt Ridder af Dannebrog. 

Dons giftede sig i 1926 med Gudrun f. Walter Paulsen, datter af notarialassistent Herluf Walter Paulsen.

Kilder 
 H. Hjort-Nielsen, Danske Sagførere, 1869-1919

Advokater fra Danmark
Personer fra København
Riddere af Dannebrog
Studenter fra Metropolitanskolen
Mogens Fenger

Mogens Fenger (født 14. august 1889 i København, død 8. februar 1956 på Frederiksberg) var en dansk kirurg.
Fenger var søn af læge Immanuel Fenger og Thyra f. Bock. Han tilhørte et meget anset og indflydelsesrigt hjem med adskillige forbindelser som barnebarn af lægen og politikeren, gehejmeetatsråd C. E. Fenger. I 1907 blev han student fra Metropolitanskolen, og i 1913 tog han sin medicinske embedseksamen, hvorpå han begyndte sin kirurgiske uddannelse ved Diakonissestiftelsen i København, hvortil han resten af sit liv følte sig stærkt knyttet. I 1929 blev han overkirurg ved Hjørring Amtssygehus, men dette var imidlertid kun en station på vejen tilbage til Diakonissestiftelsen, hvor han i 1939 blev overkirug og fungerede der til sin død. 

Udover sin overkiruggerning involverede Fenger sig livligt i al form for lægefagligt organisationsarbejde. Han var i en årrække formand for Yngre Læger og blev i 1940 valgt som formand for Den almindelige danske Lægeforening. Det blev således Fengers opgave at føre foreningen gennem de vanskelige besættelsesår, bl.a. blev han i forbindelse med jødeforfølgelserne i 1943 kontaktet af den senere statsminister H. C. Hansen, som bad ham underrette samtlige af landets læger, såfremt de i tide kunne underrette alle jødiske patienter. Han besad desuden gennem årene mange andre tillidshverv. I 1940 blev han udnævnt Ridder af Dannebrog og i 1942 Dannebrogsmand. 

Fenger giftede sig i 1916 med Anne Mathea Marie f. Schmiegelow, datter af professor, dr.med Ernst Schmiegelow. Parrets døtre Benedicte og Anne Lis blev gift med henholdsvis arkitekt Jørn Utzon og fysiker Niels I. Meyer.

Kilder 
 Politiken, 9/2 1956

Danskere i 1900-tallet
Foreningsformænd fra Danmark
Læger fra Danmark
Personer i Dansk Biografisk Leksikon
Riddere af Dannebrog
Studenter fra Metropolitanskolen
Personer i Kraks Blå Bog (afdøde)
Jern(II)klorid

Jern(II)klorid () er et salt bestående af ionerne Fe2+ og klorid, Cl−. Ren jern(II)klorid fremstår typisk som et hvidligt fast stof. Det forekommer tillige som et grønligt tetrahydrat, FeCl2·4H2O, hvilket er den form der typisk findes i laboratoriet og som mest forhandles af kemikalieleverandører.

Se også 
 Jern(III)klorid
 Kemi
 Kemiske stofgrupper

Jernforbindelser
Klorider
Jern(III)klorid

Jern(III)klorid () er et salt bestående af ionerne Fe3+ og klorid, Cl−. Farven på krystaller af jern(III)klorid afhænger af synsvinklen; de kan enten fremstå mørkegrønne eller purpurrøde. Vandfri jern(III)klorid er vandsugende. I naturen forekommer jern(III)klorid som det sjældne mineral molysit.

I vandig opløsning undergår jern(III)klorid hydrolyse og afgiver varme ved en exoterm reaktion. Den resulterende brune, sure og ætsende opløsning anvendes bl.a. til rensning af spildevand og i produktion af drikkevand. Vandfri jern(III)klorid er en rimeligt stærk Lewissyre og anvendes som katalysator i organisk syntese.

Se også 
 Jern(II)klorid
 Kemi
 Kemiske stofgrupper

Jernforbindelser
Klorider
Jernklorid

Jernklorid har flere betydninger:

Jern(II)klorid – kloridet af jern i oxidationstrin +2

Jern(III)klorid – kloridet af jern i oxidationstrin +3
Christen Heiberg

Christen Heiberg henviser til:

 Christen Heiberg (amtmand) (1737-1801) – en norsk-dansk amtmand
 Christen Heiberg (læge) (1799-1872) – en norsk læge
Hamburg-Bergedorf


Bergedorf er en bydel i Bezirk Bergedorf i den tyske bystat Hamborg. Bydelen er bezirkets kulturelle og erhvervsmæssige centrum.

På en ø ligger slotsparken til Bergedorf slot, og Bergedorf har også en gammel bydel.

Bergedorf var tidligere en selvstændig by; den fik i 1275 sine byrettigheder. Fra 1420 til 31. december 1866 hørte byen under både Lübeck og Hamborg, derefter kun under Hamborg.

Geografi 
Bergedorf ligger i den sydøstlige del af Hamborg, grænsende op til byerne Wentorf og Reinbek i delstaten Slesvig-Holsten. Bydelen ligger ved, og gennemløbes af, floden Bille.

Den nuværende bydel omfatter stort set den tidligere selvstændige by af samme navn. Kun de vest for Bille beliggende områder Nettelnburg, Neuallermöhe-Ost og Bergedorf-West, hørte i sin tid ikke til byområdet.

Den 1. januar 2011 blev den 1982 opståede bebyggelse Neu-Allermöhe Ost tilført den nyoprettede bydel Neuallermöhe. Ved samme lejlighed blev grænsen til bydelen Allermöhe, syd for Bergedorf, langs Bundesautobahn 25 rettet ud, hvorved bebyggelsen Alt-Nettelburg blev lagt til Bergedorf, og samtidig blev der foretaget en mindre ændring af græsen til den i vest beliggende bydel Billwerder.

Navn 
Navnet Bergedorf (Bjerglandsbyen) stammer fra beliggenheden på gesten samt højdeforskellen til de nærtliggende marskområder, selv om Bergedorf ikke ligger på et rigtigt bjerg. De saksiske bosættere, der slog sig ned her formentlig allerede før år 1000, blev kaldt berger. I årenes løb, har der være anvendt flere varianter af betegnelsen, eksempelvis omkring 1162 var det Bergidorpe, samt Bergirdorpe og Bergerdorp, i 1275 Berjerdorp og i 1349 Berghdorpe.

Eksterne henvisninger 

 Bydelen Bergedorfs historie
 Aktstykke fra 1420

Kilder 

Bergedorf
Christen Heiberg (amtmand)

Christen Heiberg (født 21. februar 1737 i Vinje i Telemarken, død 21. april 1801) var en dansk-norsk amtmand. Han var far til Iver Først Heiberg.
Faderen, Anders Pedersen Heiberg (død 1751), var sognepræst i Vinje siden 1734; moderen hed Sophie Christensdatter, født Heiberg (død 1750). Han var i nogen tid fuldmægtig hos sorenskriver M. Falch på Søndmøre, blev 1761 volontær i rentekammerets norske søndenfjældske kontor og 1764 fuldmægtig sammesteds, 1766 foged over Nordhordland og Voss, 1778 amtmand i Finmarkens Amt og 1787 amtmand på Bornholm. Han var siden 4. marts 1767 gift med Anne Margrethe,
født Først (Fürst) (født 30. december 1736, død 7. november 1816), datter af sognepræst til Lille Lyngby i Sjælland Iver Henriksen Først og Margrethe Pedersdatter, født Angel. Heiberg var i årene 1784-1785 i København i en kommission angående Finnmarkens handel, i hvilken anledning han forfattede et Forslag til Finmarkens Opkomst, der anbefaler frihandel, en købstads anlæg med mere, og som er trykt i Hermoder (V, 13. st., s. 87 ff. (Kristiania 1800).

Kilder 

 

Amtmænd fra Norge
Amtmænd fra Danmark
Nordmænd i 1700-tallet
Personer fra Telemark
Jacob Heiberg

Jacob Heiberg henviser til:

 Jacob Munch Heiberg (1843-1888) – en norsk anatom
 Jacob Wilhelm Rode Heiberg (1860-1946) – borgmester i Oslo
Terrorangrebet i Minnesota 2016

Den 17. september 2016 gik en 22-årig mand amok i et indkøbscenter i Minnesota. Han sårede 9 mennesker alvorligt. 
Gerningsmanden blev skudt og dræbt af bevæbnede politimænd, da han forsøgte at flygte fra stedet.

 
Terrorhandlinger i USA
Begivenheder i 2016
Moritz Christian Julius Thaulow

Moritz Christian Julius Thaulow (født 19. november 1812 i Slesvig, død 20. juli 1850 i Kristiania) var en norsk kemiker. Han var bror til Heinrich Arnold og Harald Conrad Thaulow samt far til Johan Fredrik og farbror til Frits Thaulow.

Faderen var af norsk slægt. Han studerede kemi i Kiel og kom 1832 til Kristiania som assistent i fysik og kemi hos Jens Jacob Keyser. I 1837 opgav han denne post og studerede i de følgende år med stipendium kemi dels i Berlin, dels hos Liebig i Giessen, dels i Paris. Efter sin hjemkomst (1839) blev han lektor i kemi veduniversitetet som den første særlige lærer i dette fag. I 1844 blev han professor og virkede som sådan til sin død. Han har indlagt sig megen fortjeneste dels ved sin virksomhed ved universitetet, dels ved sit arbejde for udbredelsen af kundskab om kemiens anvendelse i det praktiske liv.

Kilder 
 

Kemikere fra Norge
Professorer fra Norge
Ansatte ved Oslo Universitet
Nordmænd i 1800-tallet
Personer fra Slesvig by
Moritz Christian Julius
Svend Garde

Svend Georg Garde (født 7. marts 1889 på Frederiksberg, død 21. juni 1973 i København) var en dansk kontorchef.

Garde var søn af direktør Georg Garde og Valborg f. Strandgaard. Han blev student fra Metropolitanskolen i 1907 og cand.jur. i 1913. Derpå var han byfogedfuldmægtig i Aalborg og ansattes efterfølgende i generaldirektoratet for statsbanerne i 1915, hvor han virkede i adskillige år som assistent. Først i 1932 blev han ekspeditionssekretær i ministeriet for offentlige arbejder og forfremmedes i 1938 til kontorchef. I årene 1916-38 var han tillige sekretær i Højesterets justitskontor og besad desuden en række tillidshverv, bl.a. var han medlem af Komitéen for Udstillinger i Udlandet og Havnekommissionen. Han var Ridder af Dannebrog og Dannebrogsmand.  

Garde giftede sig i 1917 med Alette Sophie f. Reksten, datter af forsorgsforstander Elias Reksten.

Kilder 
 Kraks Blå Bog 1957
 H. Hjort-Nielsen, Danske Sagførere, 1869-1919

Danskere i 1900-tallet
Riddere af Dannebrog
Advokater fra Danmark
Personer fra København
Personer i Kraks Blå Bog (afdøde)
Studenter fra Metropolitanskolen
Sophus Torup

Sophus Carl Frederik Torup (født 15. august 1861 i Nykøbing, Falster, død 30. november 1937 i Oslo) var en norsk-dansk fysiolog.

Torup tog medicinsk eksamen 1885, studerede fysiologi udenlands 1885 og 1887—1888 og var assistent ved fysiologisk laboratorium 1886—1887. Efter kandidattjeneste ved Frederiks Hospital tog han doktorgraden 1887 (Om Blodets Kulsyrebinding), og deltog i indretningen af forsøgslaboratoriet ved Landbohøjskolen, idet han var udset til at overtage det nye lektorat i dyrefysiologi der, men kaldtes 1889 til professor i fysiologi ved Kristiania Universitet. Torup, der særligt beskæftigede sig med blodets, ernæringens og stofskiftets fysiologi, var medlem af flere videnskabelige selskaber og akademier og hørte inden for sit fag til Nordens ledende mænd.

Kilder 

 

Fysiologer fra Danmark
Professorer fra Danmark
Ansatte ved Oslo Universitet
Danskere i 1800-tallet
Danskere i 1900-tallet
Personer fra Nykøbing Falster
Johannes Gravesen

Johannes Gravesen (født 30. januar 1889 i Ringkøbing, død 28. marts 1972 på Frederiksberg) var en dansk læge.

Gravesen var søn af tandlæge Carl Christian Gravesen og Johanne Frederikke f. Friis. I 1907 blev han student fra Metropolitanskolen, og i 1913 tog han sin medicinske embedseksamen. Han blev som ung angrebet af tuberkulose og viede efterfølgende hele sit liv til studiet af lungesygdomme. I 1918-20 var han reservelæge ved Vejlefjord Sanatorium og gjorde sig der en række erfaringer, der dannede grundlag for hans doktordisputats Kundskaben om Lungekollapsterapi ved Tuberkulose med Pleura-Adhærencer i 1920. Efterfølgende rejste han til Indien, hvor han fungerede som overlæge i et par år ved et sanatorium, men allerede i 1923 rejste han tilbage til Danmark og blev overlæge ved Vejlefjord Sanatorium, som han ledede indtil 1944, da han blev overlæge for Frederiksberg Hospitals tuberkuloseafdeling. Graversen var en af Danmarks største begavelser inden for studiet af tuberkulosesygdomme og udgav en række akademiske skrifter om emnet. Han besad desuden en række tillidshverv og blev udnævnt Ridder af Dannebrog af første grad i 1959. 

Gravesen giftede sig i 1915 med Ellen Seidelin f. Larsen, datter af missionær, professor L. P. Larsen.

Kilder 
 Berlingske Tidende, 29/2 1972

Danskere i 1900-tallet
Læger fra Danmark
Personer i Dansk Biografisk Leksikon
Riddere af Dannebrog
Studenter fra Metropolitanskolen
Jens Jacob Keyser

Jens Jacob Keyser (født 1. oktober 1780 i Drammen, død 18. januar 1847 i Kristiania) var en norsk fysiker. 

Keyser var søn af købmand J. J. Krum; hans fødenavn var altså Krum, som han i 1814 forandrede til Keyser. Han kom 1794 i huset hos sin farbror, Johan Michael Keyser i Kristiania, fra hvis katedralskole han 1798 blev student. I 1800 blev han elev i det pædagogiske seminar i København for at uddanne sig for lærerfaget og ansattes 1806 som adjunkt ved Metropolitanskolen med matematik og fysik som lærefag; samtidig hermed studerede han jura og blev 1810 juridisk kandidat. En tid fungerede han som H.C. Ørsteds stedfortræder under dennes udenlandsrejse. Efter at han 1812 var blevet overlærer, entledigedes han 1813 for at forberede sig til at overtage et professorat ved universitetet i Kristiania og ansattes 3. juni 1814 som professor i fysik og kemi. I denne stilling virkede han til sin død, men det sidste fag var han allerede 1837 bleven fritagen for at foredrage. Han var gift med Maria Frances, født Frederici (født 1802 på Barbados, død 29. oktober 1829). Keysers videnskabelige virksomhed er ikke af stor betydning; foruden et par oversættelser har han givet nogle mindre videnskabelige meddelelser ved de første naturforskermøder; han har derimod nydt stor anseelse som universitetslærer og har været meget virksom på det administrative område, på hvilket en mængde vigtige opgaver overdrogs ham.

Kilder 

  

Fysikere fra Norge
Professorer fra Norge
Ansatte ved Oslo Universitet
Nordmænd i 1700-tallet
Nordmænd i 1800-tallet
Personer fra Drammen
Pixeline Skolehjælp: Trafiksikker – Pixelines skolevej

Pixeline Skolehjælp: Trafiksikker – Pixelines skolevej er det ottene spil i Pixeline Skolehjælp serien. Spillet er fra 2006 og er udgivet af Krea Media. 

Spillet starter med at Pixeline skal være skolepatrulje, men før hun kan blive det skal der første gennemføres nogle minispil, hvor man blandt anden skal hjælpe Bette ræve over vejen i et fodgængerfelt, vælge den rigtig færdselstavle ud af tre mulig og svare på spørgsmål om færdselsloven.

Til sidst skal man så skynde sig hen til skolen inden det ringer ind, dette gøres ved at pixeline skal undgå hundelorte, fugleklatter og ikke falde kloakken. Klare Pixeline det bliver hun skolepatrujle, og må hjælpe skolebørn sikkert over vejen.

Referencer 

Trafiksikker - Pixelines skolevej
Computerspil fra 2006
Pixeline Skolehjælp: Lær at Stave – Stavning eller kaos

Pixeline: Lær at stave - Stavning eller kaos  er det attene spil i Pixeline Skolehjælp serien. Spillet er fra 2009 og er udgivet af Krea Media. 

Spillet starter med at Pixeline skal hjælpe astronauten Nick Spudt med at samle sin raket. Dette gøres ved at stave til det ord der kommer frem. Derudover skal der også tælles stavelser og udpeges navneord, udsagnsord og tillægsord, ved disse opgaver kan man samle bolte og ting til raketten.

Til sidst efter man har gjorde det, flyver astronauten Nick Spudt afsted i sin raket.

Referencer 

Lær at Stave - Stavning eller kaos
Computerspil fra 2009
Iver Først Heiberg

Iver Først Heiberg (født 15. maj 1773, død 14. oktober 1797) var en dansk søofficer. Han var søn af Christen Heiberg.

Historie 
Som dreng kom han ind i marinens tjeneste, blev kadet 1783, men da han efter 10 års tjeneste endnu ikke var nået at blive officer, søgte han afsked og erholdt den med sekondløjtnants rang, hvorpå han gik i hollandsk tjeneste. I denne stats talrige søkampe mod englænderne fik han adskillige gange lejlighed til at lægge mod og dygtighed for dagen, hvorved han avancerede til at blive næstkommanderende i et linjeskib. I 1797 blev hans skib, Delft, i et slag i Nordsøen, hvor den hollandske viceadmiral de Winter med 12 linjeskibe blev overvunden af en engelsk styrke på 21 skibe, angrebet af 3 modstandere og bragt i synkefærdig tilstand. Englænderne forsøgte da med deres både at frelse den tiloversblevne del af besætningen; men Heiberg, hvis chef var falden, ville ikke forlade skibet, så længe der befandt sig andre om bord. Han gik under med vraget og druknede. Han var ugift.

Kilder  

  

Søofficerer fra Danmark
Danskere i 1700-tallet
Faldne danske militærfolk
Johan Michael Keyser

Johan Michael Keyser (født 15. januar 1749 på Bragernæs, død 1. december 1810 i Kristiansand) var en norsk biskop. Han  var far til universitetshistorikeren Fredrik Wilhelm Keyser, historikeren Rudolf Keyser og teologen Christian Nicolai Keyser, samt onkel til fysikeren og kemikeren Jens Jacob Keyser.

Faderen, Christen Nielsen, var købmand, moderen, Anne Rosine, født Keyser (død 1754), var datter af en vinhandler fra Frankfurt. Da han tidlig blev forældreløs, kom han i huset til mormoderen, der satte ham i skole hos præsten Peder Hesselberg, en fremtrædende repræsentant for den herrnhutiske retning i Norge. I 1763 blev han sendt til Frederiksborg Skole, hvorfra han dimitteredes 1765, og fik examen philosophicum 1766. Fattigdom nødede ham til at drage hjem til Norge som Huslærer, og først efter 2 1/2 år kunne han atter drage til København, hvor informationer atter optog hans tid. 5 år havde han været huslærer hos møntdirektør Knoph, da han fik tilbud om at ledsage 2 unge grever Wedel fra Ostfriesland til Halle. Sygdom og vanskeligheden ved at styre de unge grevers økonomi nødede ham snart til at vende tilbage til København, hvor han 1777 fik attestats. Hjemkommen til Norge vandt han snart biskop Schmidts yndest og blev ved hans anbefaling 1777 residerende kapellan til Ullensaker, hvor han forblev til 1791, da han blev sognepræst til Oslo og Tugthuset. Her havde han den smerte, at Oslo Hospital med kirken brændte 1794, hvorpå han flyttede ind til Kristiania, hvor han året efter blev udnævnt til slotspræst og sognepræst til Aker. Her fik han efter plan af den residerende kapellan Peder Juul (1804) i stand en bedre ordning af fattigvæsenet, hvorved indtægterne forøgedes, og – som hans eftermand Pavels siger – sognet bebyrdedes med mange indstrømmende fattiglemmer. Færdig med dette ville han begynde på en forbedret ordning af skolevæsenet, da han 12. juli 1805 uventet blev kaldet til Kristiansands bispestol. Han var en mild, sagtmodig, gennempastoral personlighed, der vandt hjerterne overalt. Som prædikant fik han af sin biskop 1777 det vidnesbyrd, at de enfoldige kunde forstå ham, og de lærde kededes ikke ved at høre ham. I de prædikener fra hans senere år, der findes, ses han at have lagt sig efter det moraliserende foredrag, hvori han uden at afvige fra kristendommens grundsandheder stundum optager rationalistiske talemåder. Som biskop var han den hele tid så sygelig, at han kun lidet fik udrettet.

Kilder 

  

Biskopper fra Norge
Nordmænd i 1700-tallet
Nordmænd i 1800-tallet
Personer fra Drammen